Saak teen Valke-hoës voorlopig laat vaarShadrack Sibiya, voormalige Gautengse hoof van die Valke. Foto: Brenda Masilela/ANA Aanklagte teen Anwa Dramat, voormalige nasionale hoof van die Valke, en Shadrack Sibiya, voormalige Gautengse hoof van die Valke, is voorlopig teruggetrek. Die aanklagte teen dié twee het verband gehou met die beweerde onwettige uitlewering van verskeie Zimbabwiërs in 2010. Die aanklagte is Maandag in die hooggeregshof in Pretoria teruggetrek. Lt.kol. Lesley Maluleke, voormalige polisie‑ondersoeker, word steeds aangekla. Dramat, Sibiya en Maluleke is in 2016 aangekla. Hulle is daarvan beskuldig dat hulle Zimbabwiese vlugtelinge onwettig aan die polisie in dié Afrika-land oorhandig het. Die Zimbabwiërs was gesoek vir die moord op ŉ toppolisieman in Zimbabwe. Die aanklagte teen Dramat, Sibiya en Maluleke het sewe aanklagte van ontvoering, dwarsboming van die gereg en oortreding van die wet op immigrasie ingesluit. Sibiya het na afloop van die hofverrigtinge gesê hy is teleurgesteld dat die Nasionale Vervolgingsgesag (NVG) besluit het om die aanklagte teen hom voorlopig terug te trek. “Daar is geen bewyse om met ons vervolging voort te gaan nie, so ek weet nie hoekom is dit net voorlopig teruggetrek nie,” het hy gesê. Volgens hom sou hy tevrede wees indien die aanklagte permanent teruggetrek is. Hy het gefrustreerd gelyk oor die manier waarop die saak hanteer word en gesê hy het sy werk oor die saak verloor en skuld nog sy regsverteenwoordigers geld. “Ek sê steeds, daar is geen bewyse teen my en genl. Dramat nie. Daar is geen saak nie. Hulle sit met ŉ dossier met vals bewyse in. Ek sê julle nou, die staat sal nie voortgaan met ŉ saak teen my en [Dramat] nie,” het Sibiya gesê. Sibiya is nou die hoof van die teenkorrupsie-eenheid vir die Stad Johannesburg. Moses Dlamini, woordvoerder van die onafhanklike polisie-ondersoekdirektoraat (Opod), het gesê die NVG se besluit is ŉ bevestiging van die aanbevelings wat hulle in 2015 gemaak het dat Sibiya en Dramat nooit vervolg moes word nie. Die saak teen Maluleke is tot 12 November uitgestel.